Charlize kry groot prys | Netwerk24
Charlize kry groot prys
31 Oktober 2019 14:11
Die aktrise Charlize Theron (44) gaan Sondag by die 32ste Hollywood-toekenningsaand ’n prys vir loopbaanprestasie kry.
Channel 24 berig Theron het goeie resensies gekry vir haar optrede in die fliek Bombshell deur die regisseur Jay Roach.
Sy vertolk die rol van die televisiepersoonlikheid Megyn Kelly in dié drama oor aantygings van seksuele teistering teen die voormalige Fox News-bestuurshoof, Roger Ailes.
Nicole Kidman en Margot Robbie verskyn ook in die fliek wat moontlik vir die Oscar as beste rolprent benoem sal word, berig PR Newswire.
Charlize Theron, Nicole Kidman en Margot Robbie in Bombshell.
Theron, ’n filantroop en ma van twee aangenome kinders, het die Charlize Theron Africa Outreach Project in 2007 op die been gebring.
Die organisasie belê in die jeug van Afrika met die doelwit om ’n verskil te maak ten opsigte van die stryd teen MIV/vigs in Suid-Afrika.
Theron is in Benoni aan die Oos-Rand gebore en het in Hollywood opslae gemaak met verskyning in flieks soos The Devil’s Advocate en Monster. Sy het vir laasgenoemde ’n Oscar as beste aktrise in 2004 losgeslaan.
Deadline berig die ander wenners is:
Hollywood-akteurprys: Antonio Banderas in Pain and Glory
Hollywood-aktriseprys: Renée Zellweger in Judy
Hollywood-prys vir manlike byspeler: Al Pacino in The Irishman
Hollywood-prys vir vroulike byspeler: Laura Dern in Marriage Story
Hollywood-lokettrefferprys: Avengers: Endgame
Hollywood-liedjiesprys: Pharrell Williams, “Letter to My Godfather” uit The Black Godfather
Hollywood-rolprentmakerprys: Bong Joen Ho vir Parasite
Hollywood-vervaardigersprys: Emma Tillinger Koskoff vir The Irishman
Hollywood-regisseursprys: James Mangold vir Ford v Ferrari
Hollywood-draaiboekskrywerprys: Anthony McCarten vir The Two Popes
Deurbraak met die skryf van ’n draaiboek: Shia LaBeouf met Honey Boy
Akteur met ’n deurbraak: Taron Egerton in Rocketman
Aktrise met ’n deurbraak: Cynthia Erivo in Harriet
Regisseur met ’n deurbraak: Olivia Wilde met Booksmart.